Galeria gòtica
Channel: Generalitat de Catalunya
Date: 2021-03-16

Marc Safont. Cap a 1415-1425 

El pati interior del Palau està envoltat per una galeria d'un gran interès arquitectònic. L'àmbit que es forma té un encant únic, probablement donat per la contemplació de les esveltes, finíssimes, columnes que filtren els espais interiors i l'exterior del pati, sobreposats, amb un ritme molt agradable. Ritme que pren tot el sentit al caminar cap a un o altre lloc de la casa, d'acord amb la funció de l'indret. 

Crida l'atenció la cantonada per on emboca l'escala descoberta. Aquí apareixen dues columnes clàssiques, robustes, de marbre rosat, decorades amb relleus de grotescs renaixentistes. I, sobretot, a dalt, al racó, un sorprenent capitell penjat. El cas és el resultat d'una reforma feta 110 anys més tard, quan es volgué donar més relleu a la façana de la capella de Sant Jordi, acabada de traslladar a aquest lloc des de la planta baixa. 

Com correspon al sentit del pati, a cada costat de la galeria hi donen habitacions importants. Al costat de la capella sembla que hi havia hagut l'Arxiu de Comptes. A continuació hi desemboca l'escala noble interior construïda el 1870 i immediatament al costat contigu, s'obre la porta que des del segle XVII dóna al Saló de Sant Jordi. A la galeria del costat del carrer de Sant Honorat, hi ha l'antiga Cambra dels Oïdors ara despatx del president i a continuació també l'antiga Sala del Consistori, des del 1928, Saló de la Mare de Déu de Montserrat. Cap al Pati dels Tarongers hi donen tres portes curosament decorades, que es van obrir al segle XVI.